Author: Zdenka Konečná
Last saved by: agenda0

Predkladacia správa

	Vláda Slovenskej republiky prerokovala 17. júna 1997 správu o účasti Slovenskej republiky v Spoločnej organizácii INTEROCEANMETAL a prijala v tejto súvislosti uznesenie č. 435.

	V bode C.2. predmetného uznesenia uložila ministerke zahraničných vecí v spolupráci s ministrom životného prostredia zabezpečovať plnenie úloh a účasť Slovenskej republiky na zasadnutiach zmluvných strán Dohovoru OSN o morskom práve z 10. decembra 1982 a Dohody o uplatňovaní časti XI Dohovoru OSN o morskom práve z 29. júla 1994, ako aj  na zasadnutiach Zhromaždenia Medzinárodnej organizácie pre morské dno (v ďalšom texte MOMD).

	Zasadnutia Zhromaždenia MOMD sa konajú každý rok v sídle MOMD v Kingstone na Jamajke, s ohľadom na rozsah programu spravidla v dvoch častiach. V roku  2000 sa prvá časť 6. zasadnutia uskutočnila v dňoch 20. – 31. 3. 2000 a druhá časť 6. zasadnutia v dňoch 3. – 14. júla 2000 v Kingstone na Jamajke.

	Na záver 2. časti 6. zasadnutia Zhromaždenia MOMD boli schválené 3 významné dokumenty:

1.	Predpisy pre vyhľadávanie a prieskum polymetalických konkrécií v Oblasti.
2.	Pravidlá pre činnosť právnej a technickej komisie.
3.	Pravidlá pre personál.

Veľmi významné pre ďalšiu činnosť organizácie sú najmä “Predpisy …” uvedené v bode 1, ktoré sa schválili po viacročných zdĺhavých rokovaniach. Podľa článku 160, bod 2, písm. f) časti ii “Dohovoru OSN o morskom práve” z 10. 12. 1982 má Zhromaždenie MOMD právomoc posudzovať a schvaľovať  pravidlá, predpisy a poriadky Organizácie … V spomínanom “Dohovore …” sa v článku 306 uvádza, že tento Dohovor podlieha ratifikácii zúčastnených štátov. Slovenská republika Dohovor ratifikovala 22. 4. 1996 z čoho vyplýva aj to, že predmetné “Predpisy pre vyhľadávanie a prieskum polymetalických konkrécií v Oblasti” sa stávajú pre ňu zaväzujúcimi.

	Tieto “Predpisy …” sme dali preložiť do slovenského jazyka. S ohľadom na ich rozsah 50 strán ich neprikladáme ku tomuto materiálu, ale ich postupujeme Vláde SR ako samostatnú informáciu písomne a aj v elektronickej forme. Verejne prístupnými sa stávajú aj zverejnením vo Vestníku Ministerstva životného prostredia SR č. 1/2001.

	V súvislosti so schválením “Predpisov pre vyhľadávanie a prieskum …” nastáva teraz obdobie upresňovania doterajších predbežných zmlúv medzi MOMD a pionierskymi investormi. Prostredníctvom členstva v Spoločnej organizácii INTEROCEANMETAL (SR, ČR, Poľsko, Rusko, Bulharsko, Kuba) patrí medzi pionierskych investorov aj Slovenská republika. V tomto období je dôležité zvážiť všetky aspekty doterajšej činnosti MOMD a pionierskych investorov (prírodovedné o povahe polymetalických konkrécií, technické o možnostiach ich vyhľadávania a ťažby, právne smerujúce ku korektným vzťahom medzi účastníkmi). Výsledkom by mali byť jasné perspektívy ďalšej činnosti MOMD a dobré zmluvy medzi účastníkmi. Je žiadúce, aby pri tomto aktuálnom snažení nechýbala ani Slovenská republika. Za istých okolností by to totiž mohlo viesť ku jej  znevýhodneniu pri uzatváraní zmlúv a následnej deľbe očakávaného zisku.

	Z horeuvedených dôvodov navrhujeme, aby sa splnomocnenec vlády Slovenskej republiky v Spoločnej organizácii INTEROCEANMETAL RNDr. Jozef Franzen zúčastnil 7. zasadnutia Zhromaždenia Medzinárodnej organizácie pre morské dno v Kingstone na Jamajke v dňoch 2. – 13. júla 2001. V roku 2001 sa uskutoční zasadnutie iba v tejto jednej časti. Podľa predchádzajúcich skúseností očakávame finančné náklady na túto cestu vo výške cca 100 000 Sk, resp. 2000 USD. Tieto sa budú hradiť v rámci schválených limitov výdavkov Ministerstva životného prostredia SR.